Lasse Frimand Jensen er fra i dag én af landets yngste borgmestre - og den yngste borgmester i Aalborg Kommune nogensinde. -	Åh, jeg har mange sommerfugle i maven. Det var en stor oplevelse at sætte mig herind i stolen i morges. Den 37-årige borgmester skal lige vænne sig til det store borgmesterkontor med udsigt til Boulevarden. -	 Det er et noget anderledes kontor. Jeg er jo vant til at sidde i fælleskontor og sådan. Jeg kan godt lide at være sammen med andre, så det meste af dagen har jeg brugt på at være inde hos de andre kollegaer, siger han. I indslaget skal Lasse Frimand Jensen lige vænne sig til sit nye kontor - og at han har sekretær: Udskiftning på kontoret Et bornholmerur begynder at ringe og bimle meget højt på kontoret. - De sagde til mig, det var stoppet, griner Lasse Frimand Jensen og påpeger, at det er én af de ting, han godt vil ændre. Til gengæld må væggene gerne udsmykkes mere, mener han. - Det er nogle smukke malerier,  som Thomas (tidligere borgmester, red.) har valgt, men jeg kunne rigtig godt tænke mig et kort over Aalborg Kommune, hvor man kan udpege, hvor alle vores små dejlige landsbyer ligger. Vil indføre ny sangtradition Lasse Frimand Jensen får i dag borgmesterkæden på i byrådssalen. Og ceremonien med kæden har den 37-årige politiker længe set frem til. -	Det er noget, jeg har snakket meget med mine børn om. Det er symbolet på at blive borgmester. Det er ikke kæden i sig selv, der er interessant for mig, men muligheden for at føre den politik ud, jeg brænder for. Aalborgs nye borgmester har foruden det politiske forberedt flere mulige tiltag - blandt andet en ny sangtradition. -	Jeg tror, man får nogle bedre møder, hvis alle lige starter med at få åbnet næbbet og får sunget en sang sammen. Så det er noget af det, jeg håber, vi kan føre som en ny tradition, siger han.

Opsummering:
Aalborg Kommunes nye borgmester, 37-årige Lasse Frimand Jensen (S), har i dag haft første dag på borgmesterkontoret.